Iacobus de Normaniis, archidiaconus Narbonensis et Grimerius de Placentia, canonicus Parisiensis, executores seu collectores eorum quæ Terræ Sanctæ uel sedi apostolicæ debentur, una cum uenerabilibus uiris magistris Petro de Uilla Portica ducisse tunc absente et defuncto Ioanne Clausensus, quondam Atrebatensis ecclesiæ canonicis sub certis firmis in regno Franciæ ab eadem sede apostolica deputati discretis uiris colectoribus præmissorum a nobis in ciuitate et diocesi Lingonensi[bus] deputatis, salutem in domino. Uobis mandamus quatenus ab abbate Sancti Stephani Diuionensi pro redemptione crucis prædecessoris eiusdem nihil penitus exigatis nec ipsum seu eius monasterium ratione præmissorum aliquatenus molestetis, quia uero fama referente intelleximus quod prædecessor immediatus predicti abbatis aliqua bona receperat a defuncto episcopo Lingonensi quæ prout dicitur in utilitatem sui monasterii sunt commissa; cum tamen dicto abbati predicta data fuerint Terræ-Sanctæ subsidio committenda, uobis mandamus quatenus uocatis qui super his fuerint euocandi ueritatem super præmissis celeriter inquiratis et de eo quod exinde inueneritis nos per uestras patentes litteras certificare curetis; intimantes nihilominus dicto abbati ut coram nobis Parisiis compareat cum enquesta super præmissis per uos facta intra terminum, quem ei duxeritis præfigendum auditurus a nobis super hoc, quod ius erit, ac etiam rationis interim uero pendente termino dilationis huiusmodi ab inquietatione seu molestatione dicti abbatis et eius monasterii et eorum bona super premissis penitus desistentes. Datum Parisiis anno domini millesimo CCLXXXXIX die Martis post «Lætare Ierusalem».